Cyril wens nuwe president van Madagaskar geluk | Netwerk24
Deur Sarel van der Walt 09 Januarie 2019 18:44
Pres. Cyril Ramaphosa het Andry Rajoelina, Madagaskar se nuwe president, Woensdag met sy verkiesing gelukgewens.
Ramaphosa het Marc Ravalomanana, Rajoelina se vernaamste teenstander, ook bedank dat hy die belange van Madagaskar se mense eerste gestel en die uitslag van die verkiesing aanvaar het.
Andry Rajoelina, die nuwe president van Madagaskar.Foto: EPA
Dit was eers nadat die konstitusionele hof van Madagaskar Ravalomanana se besware oor die uitslag van die verkiesing verwerp het.
Oudminister Roelf Meyer en Ebrahim Ebrahim, 'n voormalige adjunkminister van internasionale betrekkinge en samewerking, was Ramaphosa se spesiale gesante na Madagaskar.
Hulle het 'n groot rol gespeel om die twee partye die strydbyl te laat begrawe en die verkiesing moontlik te maak.
Ramaphosa sê in 'n verklaring deur die presidensie hy is bly oor die bevindinge van die waarnemerspan van die Suider-Afrikaanse Ontwikkelingsgemeenskap (SAOG) dat die verkiesing "ordelik, professioneel en volgens die vereistes van die wet (in Madagaskar)" verloop het.
Ramaphosa sê Suid-Afrika ondersteun nasionale versoening, maatskaplik-ekonomiese ontwikkeling en 'n volhoubare politieke oplossing in Madagaskar.
Die ouddiplomaat Gert Grobler, 'n voormalige Suid-Afrikaanse ambassadeur in Madagaskar wat 'n groot rol gespeel het in die SAOG se poging om stabiliteit in Madagaskar te herstel, het in sy reaksie gesê hy hoop die betrekkinge tussen Suid-Afrika en Madagaskar sal na dese verbeter.
Die betrekkinge tussen die twee lande was nie goed in die tyd van oudpres. Jacob Zuma nie, terwyl Rajoelina skepties was oor Suid-Afrika en die SAOG se rol.
Grobler glo dit sal goed wees vir die betrekkinge tussen die twee lande as Suid-Afrika op baie hoë vlak by Rajoelina se inhuldiging verteenwoordig word.
Intussen het Ramaphosa Woensdag met pres. Edgar Lungu van Zambië vergader wat op 'n werkbesoek in Suid-Afrika is. Hulle het onder meer gepraat oor die situasie in die Demokratiese Republiek van die Kongo (DRK) waar die voorlopige uitslag van die verkiesing op 30 Desember nog nie bekend gemaak is nie.